《渡永定河口号》
清代·边浴礼

茫茫桑乾河，晓日浴其内。长风鼓洪波，涌作征人泪。

层冰当路如断山，冰棱齿齿衔空船。搪撑邪许百夫力，失势惧陷蛟龙渊。

河名无定良有因，奔流欻忽愁煞人。东西一发阅来往，那不束马悬车轮。

桑乾河，流不歇。我来正值十一月，马蹄砰訇响寒铁。

黄沙糁空吹作雪，肌肤冻皲衣带结。役夫争先矜利涉，肩脊相摩毂相齧。

船头唱歌兴超越，更无人念箜篌妾。

作者简介：边浴礼，字夔友，一字袖石，任丘人。道光甲辰进士，改庶吉士，授编修，历官河南布政使。有《健修堂集》。